Tisztelt Szülők, Gondviselők!

A kormány döntése értelmében 2021. május 10-től újra benépesülnek a középiskolák, visszaállunk a jelenléti oktatásra. Ez újszerű körülményeket teremt iskolánkban is, mivel az iskola beoltott dolgozói, pedagógusai május közepéig-végéig csak részleges védettséggel rendelkeznek a koronavírus ellen, a diákok pedig jellemzően semmilyennel se. Mivel tart még a járvány 3. hulláma, sajnos minden igyekezetünk és intézkedésünk ellenére sem zárható ki teljesen az iskolai körbefertőzés lehetősége.

A fentiek miatt **nem éri hátrány azt a diákot, akinek a szülei úgy döntenek családi-egészségügyi veszélyeztetettség vagy karanténhelyzet okán, hogy egyelőre nem engedik vissza gyermeküket az iskolába**. Tiszteletben tartjuk a szülői döntést, de ebben az esetben kérem, hogy az osztályfőnöknek írásban (levélben vagy elektronikus levélben) előzetesen nyújtsanak be egy pár soros kérvényt arról, hogy a járványra való tekintettel otthon tartanák a gyermeküket. Az írásos kérelem alapján – a rendkívüli helyzetre való tekintettel és hivatkozva a Szervezeti és Működési Szabályzat 9.1.-es pontjában foglaltakra – saját hatáskörben eljárva igazoltnak tekintem a diák hiányzását.

Ugyanakkor felhívom a T. Szülők figyelmét arra, hogy helyi rendelkezéssel nem írhatjuk felül a vonatkozó jogszabályokat; a 20/2012. (VIII. 31.) EMMI rendelet 51. § (7) bekezdése értelmében amennyiben a tanuló igazolt és igazolatlan hiányzása együttesen meghaladja az évi 250 órát, vagy egy adott közismereti tantárgyból az éves óraszám 30%-át, illetve szakmai tantárgyból az éves óraszám 20%-át, és emiatt a tanév végén nem osztályozható, a nevelőtestület osztályozóvizsgára kötelezheti a diákot.

Tudniuk kell azt is, hogy **a távolmaradók részére nem áll módunkban online órákat tartani**. **A hiányzó felelőssége és kötelessége, hogy érdeklődjön a tanáraitól, diáktársaitól az elvégzett tananyagról, házi feladatról!**

Tisztelt Szülők!

Iskolánk dolgozói továbbra is mindent elkövetnek azért, hogy minimálisra csökkentsék a járvány terjedésének veszélyét az intézményben. Ezért nyomatékosan kérem Önöket, hogy beteg gyermeket, vagy olyan gyermeket, akinek közvetlen környezetében fertőzött személy él, NE engedjenek iskolába!

Az iskola területére továbbra is maszkban lehet belépni. A bejáratnál kötelező a lázmérés, kézfertőtlenítés. A mosdókban ugyancsak rendelkezésre állnak kézfertőtlenítők, és törekedni kell a nagyobb csoportosulások elkerülésére is. Mivel azonban a jelenléti oktatás idejében sok helyiségben nem tudjuk biztosítani az egy légtérben (osztályteremben, szaktanteremben) tartózkodók között az optimális távolságtartást, ezért szigorítunk a maszkviselés szabályain; **május 10-től nemcsak a közös terekben, folyosókon, hanem a tantermekben tanítási órák alatt is mindenki számára kötelező lesz a szájat-orrot eltakaró maszkviselés**. (Eddig csak a pedagógusoknak volt kötelező a maszk.) Kivételt képez néhány speciális tanóra, foglalkozás, illetve, ahol a helyiség mérete vagy a jelenlévők kisebb létszáma megengedi, hogy eltekintsünk a diákok maszkviselésétől.

Felhívom szíves figyelmüket arra is, hogy a gyermekek és dolgozók egészségének védelmében idegen személyek és szülők továbbra sem tartózkodhatnak az iskola területén. Kérjük, hogy kérdés, kérés esetén telefonon vagy a szokásos internetes csatornákon keressék a pedagógusokat.

Köszönöm az együttműködésüket!

Rápli Róbert igazgató